NCH ดีดแรง 11% ลุ้น Q4 กวาดยอดขาย-รายได้ 850 ลบ.
NCH ดีดแรง 11% ราคาแตะ 1.66 บ. ด้วยมูลค่าซื้อขาย 67.02 ลบ. ลุ้นไตรมาส 4/64 กวาดยอดขาย-รายได้ 850 ลบ. หลังร่วมมือ “ออมสิน” ออกแคมเปญกระตุ้นการซื้อ
NCH ดีดแรง 11% ลุ้นไตรมาส 4/64 กวาดยอดขาย 850 ลบ. หลังร่วมมือ “ออมสิน” ออกแคมเปญกระตุ้นการซื้อ
20 ต.ค. 2564

ผู้สื่อข่าวรายงานว่า ราคาหุ้น บริษัท เอ็น. ซี. เฮ้าส์ซิ่ง จำกัด (มหาชน) หรือ NCH ล่าสุด ณ เวลา 10:29 น. อยู่ที่ 1.66 บาท บวก 0.16 บาท หรือ 10.67% สูงสุดที่ 1.67 บาท ต่ำสุดที่ 1.51 บาท ด้วยมูลค่าซื้อขาย 67.02 ล้านบาท

ทั้งนี้ ราคาหุ้น NCH ปรับตัวขึ้น คาดว่านักลงทุนเข้าซื้อเก็งกำไรจากแนวโน้มผลการดำเนินงานไตรมาส 4/2564 มีโอกาสเติบโตขึ้น หลังร่วมมือธนาคารออมสิน ออกแคมเปญกระตุ้นการซื้อ
โดยนายวราพงศ์ นิลศิริ รองกรรมการผู้จัดการ NCH เปิดเผยว่า บริษัทตั้งเป้าผลักดันรายได้และยอดขายไตรมาส 4/64 ที่ 850 ล้านบาท โดยมีแคมเปญออกมากระตุ้นการซื้อและเร่งการตัดสินใจซื้อร่วมกับธนาคารออมสิน ในแคมเปญสินเชื่อบ้าน “กู้ปีนี้ เริ่มผ่อนปีหน้า” นาน 6 เดือน รับดอกเบี้ย 0% เพื่อเพิ่มโอกาส และทางเลือกที่ดีที่สุดในการตัดสินใจซื้อบ้านช่วงไตรมาส 4/64
สำหรับโครงการบ้านทั้ง 12 โครงการที่เข้าร่วมแคมเปญดังกล่าว มีทั้งทาวน์โฮม ทาวน์โฮมอิสระ บ้านแฝด และบ้านเดี่ยว มีทำเลที่ตั้ง อยู่โซนเหนือ โซนตะวันออก และโซนตะวันตก